كمال الودغيري

كمال الودغيري (تزاد عام 1968 ف فاس) هو موهنديس تيصالات، عالم و باحت مغريبي خدام ف وكالة لفضاء لميريكانية نازا، أصلو من مدينة فيݣيݣ، كان هو لمسؤول على لهبوط ديال جوج مركبات، (سپيريت Spirit و أوپورتيونيتي Opportunity) على سطح د لمريخ، و شارك ف عملية إنزال لّابو د علوم لمريخ Mars Science Laboratory، و تكلف حتا ب لمهمة ديال تتبع لإشارات لي كايصدرها الروبو كيريوسيتي Curiosity فوق سّطح د لمريخ.

 حياتو 
 صغرو و قرايتو 
تزاد كمال الودغيري ف مدينة فاس عام 1968، بقا فيها حتى ولات عندو 10 سنين عاد رحل مع عائلتو لدار لبيضا و تما فين بقا حتى خدا لباك، و من بعد غايمشي يكمل قرايتو ف لوس أنجيليس ف ميريكان.
كان كمال كيعجبو داكشي ديال لفضاء من صغرو، ملي كان كايمشي معا عائلتو ل لبحر ف لمحمدية كان كايبقا متكي ليل كلو كايشوف ف سما.
من بعد ما سافر ل ميريكان كمل قرايتو ف جاميعة كاليفورنيا لجانوبية، تخرج منها ب ديپلوم موهنديس د تيصالات لفضائية.

 قبولو ف نازا 
من بعد ما خدا ديپلوم ديالو ف وسط تسعينات، دفع كمال ل لكونكور د نازا لي كان فيه 1000 مترشح غايتهزو منهوم 3 ولا 4، كمال كان عندو زّهر حيت ف لمتيحان تحط ليهوم موضوع لي كان ديجا خادمو و قدر ينجح هو و 30 وحدين أخرين باش يدوزو متيحان شفوي. ف هاد لمتيحان شّفوي سولوه علاش بغيتي تخدم ف نازا، و جاوبهوم بلي قطع لبحر على قبل هاد لهدف و لي عاونو بزاف هو بلي كان كايخدم بزاف معا لفراقي لعلمية ف لجاميعة و حتى من بعد ما خدا ديپلوم.

 لكاريير ديالو 

كمال الودغيري مشارك ف بزاف د لمشاريع معا نازا، ؤ عندو عاداد د لأبحات لعلمية لمنشورة. لأبحات ديالو كاتركّز على لمزايا ديال الجو د لكواكب و الصيونص د الجابدية.

هوّ دابا رئيس لپروجي د اللابو د الدرة لباردة Cold Atom Lab، ؤ لمشرف على لپروجي د الصيونص د الرادار و الراديو د لكواكب Planetary Radar & Radio Sciences، لي بجوج تابعين ل لابوراطوار د دّفيع تّفاعولي.

 لمشاريع لي شارك فيهوم 
كمال لودغيري شارك ف عاداد كبير د لمهام معا نّازا، من بينها:
 لابوراطوار د دّفيع تّفاعولي Jet Propulsion Laboratory
 پيرسيڤيرينس Perseverence
 سپيريت Spirit
 ؤپورتيونيتي Oppoortunity
 كيريوسيتي Curiosity
 إنسايت لاندر InSight Lander
 لوربيتور ديال لستيكشاف د لمريخ The Mars Reconnaissance Orbiter
 ميڤن MAVEN
 مارس كيوب وان Mars Cube One

 جوايز 

 2012 : وسام لعرش من درجة ضابط
 2017 : جايزة لقيادة د ناس (نازا)
 2019 : ميدالية لخدمة لمتميزة (نازا)

 شوف تا 
 أسماء بوجيبار

 مصادر 

 مزاود 
 أبحات ديال كمال الودغيري ف arXiv

تصنيف:بيوغرافيا د رجال
تصنيف:لفلك
تصنيف:زيادة 1968
تصنيف:مقالات فيها مصدر و 3000 بايت
تصنيف:ناس تزادو ف فاس